ชงกทช.ร่วมคัดกสทช.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — นักกฎหมายหวั่นสรรหา กสทช.อืด ชี้สำนักงานวุฒิสภาขาดประสบการณ์ แนะ กทช.เสนอโมเดล
นายดิสทัต โหตระกิตย์ กรรมการร่างกฎหมายประจำสำนักงานคณะกรรมการกฤษฎีกา เปิดเผยว่า กระบวนการสรรหากรรมการกิจการกระจายเสียง วิทยุโทรทัศน์ และกิจการโทรคมนาคมแห่งชาติ หรือ กสทช. จำนวน 11 คน ซึ่งขณะนี้เป็นหน้าที่ของสำนักงานเลขาวุฒิสภา อาจล่าช้ากว่า 180 วัน ตามที่กฎหมายกำหนด เนื่องจากไม่มีประสบการณ์และขาดความเชี่ยวชาญในการสรรหาบุคคลเพื่อเข้ารับตำแหน่ง
ทั้งนี้ นายดิสทัตได้แสดงความเห็นดังกล่าว ในการประชุมระดมความคิดเห็นเพื่อเตรียมความพร้อมของสำนักงานคณะกรรมการกิจการโทรคมนาคมแห่งชาติ หรือ กทช. รองรับภารกิจตามพ.ร.บ.องค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ.2553 หรือ พ.ร.บ.กสทช.
สำหรับอำนาจการสรรหา กสทช.ดังกล่าวถือเป็นหนึ่งในสาระสำคัญและเจตนารมณ์ของ พ.ร.บ.กสทช.ฉบับใหม่ ที่ถือเป็นข้อแตกต่างจาก พ.ร.บ.องค์กรจัดสรรคลื่นความถี่ฯ ฉบับปี 2543 เดิม โดยประกอบด้วย การร่างพ.ร.บ.กสทช.อยู่ภายใต้รัฐธรรมนูญ 2550 ที่กำหนดให้วิธีการจัดสรรคลื่นความถี่เปลี่ยนไป เข้าสู่การประมูลเท่านั้น และการบังคับใช้กฎหมายดังกล่าว เกิดขึ้นโดยมีกฎหมายอื่นๆ ประกอบและมีผลบังคับใช้ก่อนแล้ว ได้แก่ พ.ร.บ.องค์กรจัดสรรคลื่นความถี่ฯ 2543 ประกาศหลักเกณฑ์ต่างๆ ของกทช. ซึ่งคณะกรรมการกิจการโทรคมนาคมแห่งชาติ (กทช.) และสำนักงานในฐานะที่เคยดำเนินการสรรหาบุคลากรขององค์กรอิสระ จึงน่าจะนำเสนอรูปแบบการจัดทำกระบวนการสรรหาให้กับสำนักงานเลขาธิการวุฒิสภา เพื่อให้การทำงานรวดเร็วขึ้น
ทั้งนี้ เพราะหากไม่สามารถดำเนินการได้ทันตามกฎหมายกำหนด และมีปัจจัยเรื่องขององค์กรนิติบัญญัติที่ต้องทำให้สอดคล้องกันด้วย หากสภาผู้แทนราษฎร และวุฒิสภา ต้องสิ้นสภาพลง กระบวนการก็จำเป็นต้องหยุดชะงักทันที
สำหรับมาตรา 46 ที่กำหนดให้สิทธิการใช้คลื่นความถี่เป็นสิทธิเฉพาะตัว ไม่สามารถโอนให้ผู้อื่นบริหารจัดการแทนได้ ทำให้รูปแบบการดำเนินธุรกิจเช่าใช้โครงข่ายและขายต่อบริการ หรือเอ็มวีเอ็มโอ อาจจะขัดต่อ พ.ร.บ.กสทช.นั้น ในชั้นกรรมาธิการไม่มีใครระบุว่าการบริการดังกล่าวจะดำเนินการไม่ได้ เพราะไม่ใช่การมอบสิทธิบริหารให้กับคนอื่น แต่เป็นหนึ่งในรูปแบบขายส่งขายต่อดังนั้น จึงจำเป็นต้องพิจารณาว่าเวลานี้การทำเอ็มวีเอ็นโอ เปลี่ยนแปลงไปจากเมื่อครั้งที่มีการพิจารณากฎหมายไปอย่างไร
ด้านนายประเสริฐ อภิปุญญา รองเลขาธิการกทช.ปฏิบัติหน้าที่แทนรองเลขาธิการกสทช. กล่าวว่า จากการศึกษาในต่างประเทศพบว่ารูปแบบการให้บริการเอ็มวีเอ็นโอมีหลายระดับ ตั้งแต่รูปแบบการขายส่ง ขายต่อ ไปจนถึงการได้สิทธิบริหารโครงข่าย ดังนั้น หากพิจารณาตามพ.ร.บ.กสทช. การดำเนินการของเอกชนที่ได้รับใบอนุญาต หรือ ไลเซ่นส์ เอ็มวีเอ็นโอ ประเภทที่ 1 คือการจำหน่ายภายใต้แบรนด์ของตัวเองและมีระบบบิลลิ่ง จำนวน 17 ราย จึงมีความกังวลว่าอาจจะเข้าข่ายการได้สิทธิบริหารคลื่นความถี่ด้วย ซึ่งขัดต่อพ.ร.บ.กสทช.